กระทรวงแรงงานเตรียมร่วมมือกับ ธอส. เปิดรีไฟแนนซ์บ้าน มอบเป็นขวัญปีใหม่ ช่วยลดรายจ่ายให้ผู้ประกันตน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ช่วงเทศกาลปีใหม่แต่ละหน่วยงานจะจัดเตรียมมอบของขวัญปีใหม่เพื่อเป็นกำลังใจแก่ประชาชน และแบ่งเบาภาระค่าใช้จ่าย เพื่อคุณภาพชีวิตที่ดียิ่งขึ้น ในส่วนของกระทรวงแรงงานเทศกาลปีใหม่ 2566 ที่ใกล้จะถึงนี้ หนึ่งในของขวัญปีใหม่ที่ได้จัดเตรียมไว้ให้กับผู้ใช้แรงงาน ลูกจ้าง ซึ่งเป็นผู้ประกันตนมาตรา 33 คือการลดภาระรายจ่ายในการผ่อนชำระค่าบ้าน โดยจะทำงานร่วมกับธนาคารอาคารสงเคราะห์ (ธอส.) เตรียมวงเงิน 30,000 ล้านบาท ซึ่งเป็นเงินจากกองทุนประกันสังคมนำฝากไว้ที่ ธอส. เพื่อเปิดโอกาสให้ผู้ประกันตนตามมาตรา 33 สามารถรีไฟแนนซ์บ้านกับ ธอส. ซึ่งเป็นการนำเงินกู้ก้อนใหม่เพื่อไปชำระคืนกับเจ้าหนี้เดิม ในอัตราดอกเบี้ยต่ำ เช่น หากผู้ประกันตนกู้บ้านวงเงิน 4 ล้านบาท เหลือผ่อนชำระกับธนาคารไม่ถึง 2 ล้านบาท สามารถนำไปรีไฟแนนซ์กับ ธอส. จากดอกเบี้ย 6-7% ต่อปี เมื่อรีไฟแนนซ์แล้ว 5 ปีแรก ดอกเบี้ยจะลดเหลือ 1.99% ก็จะทำให้ผู้ประกันตนเหลือเงินไว้ใช้จ่ายเพิ่มขึ้น รัฐมนตรีว่าการกระทรวงแรงงาน ยังกล่าวถึงของขวัญปีใหม่ของหน่วยงานในสังกัดกระทรวงแรงงานที่ได้จัดเตรียมไว้เพื่อผู้ใช้แรงงาน อาทิ กรมการจัดหางานจะเปิดฟรี ดอกเบี้ย 0% สำหรับแรงงานนอกระบบที่เป็นสมาชิกกองทุนเพื่อผู้รับงานไปทำที่บ้าน ทั้งนี้ได้จัดเตรียมเสนอเข้าที่ประชุมคณะรัฐมนตรีเพื่อประกาศให้ประชาชนผู้ใช้แรงงานทราบต่อไป